29/01/2018 | Administración LocalMunicipal
Dodro
Anuncio aprobación definitiva modificación ordenanza número 4 IAE

O Pleno municipal aprobou inicialmente a modificación da ordenanza fiscal núm.4 que regula o imposto de actividades económicas, na sesión ordinaria que tivo lugar o día 17 de novembro de 2018. Logo de transcorrer o prazo de exposición pública do acordo de aprobación inicial (BOP número 228, do 30 de novembro de 2017), ao non se presentar ningunha alegación, considérase aprobada definitivamente, ao abeiro do establecido no artigo 49. c) da Lei reguladora das bases de réxime local. Consonte co previsto no artigo 70.2 da Lei 7/1985, do 2 de abril e 17.4 do Real decreto lexislativo 2/2004, do 5 de marzo, e para os efectos da súa entrada en vigor, publícase o texto modificado: De conformidade co establecido nos artigos 60.1, 86 e 87 da Lei 39/1988, modificada polo Real decreto lei 4/1990 e pola Lei 6/1991 e disposicións regulamentarias que a desenvolven, este imposto será de esixencia obrigatoria neste municipio, sendo as cotas mínimas as establecidas polo Goberno, mediante o Real decreto lexislativo 1175/1990 e as sucesivas leis de Orzamentos Xerais do Estado, e na Lei 22/1993, do 29 de decembro. Constitúe o feito impoñible deste imposto o mero exercicio no territorio nacional, de actividades empresariais, profesionais e artísticas, se exercen oun non en local determinado e se atopen ou non especificadas nas tarifas do imposto. Considéranse, para os efectos do imposto, actividades empresariais as agrícolas, gandeiras, forestais, pesqueiras, industriais, comerciais, de servizos e mineiras. Considerarase que unha actividade se exerce con carácter empresarial, profesional ou artística cando supoña a ordenación por conta propia de medios de produción ou de recursos humanos, ou de un deles, coa finalidade de intervir na produción ou distribución de bens ou servizos. O contido da actividade gravada definirase nas tarifas do imposto. O exercicio das actividades gravadas probarase por calquera medio asumible en dereito e, en particular, polos contemplados no artigo 3 do Código de comercio. Non constitúe feito impoñible neste imposto o exercicio das seguintes actividades: 1. O alleamento de bens integrados no activo fixo das empresas que tiveran figurado debidamente inventariados como tal inmobilizado con máis de dous anos de antelación á data de transmitirse, e a venda de bens de uso particular e privado do vendedor, sempre que os tivera utilizado durante igual período de tempo.2. A venda dos produtos que se reciben en pago aos traballos persoais ou servizos profesionais.3. A exposición de artigos co fin exclusivo de decoración ou adorno do establecemento. Polo contrario, estará suxeita ao imposto a exposición de artigos para agasallos aos clientes.4. Cando se trate de venda polo miúdo a realización dun só acto ou operación illada. Están exentos deste imposto: a) O Estado, as comunidades autónomas e as entidades locais, así como os seus respectivos organismos autónomos de carácter administrativo. b) Os suxeitos pasivos aos que lles sexa de aplicación a exención en virtude de tratados ou de convenios internacionais. c) As entidade xestoras da Seguridade Social e mutualidades e montepíos constituídos, conforme ao previsto na Lei 33/1984, do 2 de agosto. d) Os organismos públicos de investigación e os establecementos de ensino en todos os seus graos custeados integramente con fondos do Estado, das comunidades autónomas ou das entidades locais, ou por fundacións declaradas benéficas ou de utilidade pública, aínda que por excepción vendan no mesmo establecemento os produtos dos talleres dedicados ao dito ensino, sempre que o importe da dita venda, sen utilidade por ningún particular ou terceira persoa, se destine exclusivamente á adquisición de materias primas ou ao sostemento do establecemento. e) As asociacións e fundacións de diminuídos físicos, psíquicos e sensoriais, sen ánimo de lucro, polas actividades de carácter pedagóxico, científico, asistencial e de emprego que para para a ensinanza, educación, rehabilitación e tutela de discapacitados realicen, aínda que vendan os produtos dos talleres dedicados aos ditos fins, sempre que o importe da dita venda, sen utilidade para ningún particular ou terceira persoa, se destine exclusivamente á adquisición de materias primas ou ao sostemento do establecemento. f) A Cruz Vermella española. Os beneficios regulados nas letras d) e e) do artigo anterior terán carácter rogado e concederanse cando proceda a instancia de parte. A solicitude de recoñecemento dunha exacción das indicadas nas letras d) e e) exercerase de acordo co disposto no artigo 81 do Real decreto 1172/1991, do 26 de xullo. Con carácter xeral en canto a exaccións, estarase ao disposto no artigo 8 do Real decreto lexislativo 1172/1991, do 26 de xullo. Terán dereito á bonificación potestativa de ata o 95% da cota íntegra do imposto pola creación de posto de traballo, os suxeitos pasivos que tributen por cota municipal e que desenvolvan actividades económicas que sexan declaradas de especial interese ou utilidade municipal por concorrer circunstancias de fomento do emprego que xustifiquen tal declaración, regulada no artigo 88.2 letra e) do Real decreto lexislativo 2/2004, de 5 de marzo, polo que se aproba o Texto refundido da Lei reguladora das facendas locais. Para tal efecto, no momento da solicitude da bonificación, que deberá ter lugar antes de rematar o ano para a súa aplicación no período fiscal seguinte, achegarase memoria explicativa da iniciativa empresarial proxectada, pormenorizando aqueles aspectos relacionados coa creación de novos postos de traballo, copia compulsada dos novos contratos de traballo formalizados, alta na Seguridade Social dos mesmos e o compromiso de manter esa situación durante un prazo mínimo dun ano desde o comezo da actividade. Esta medida será de aplicación unicamente a aqueles supostos de implantación dunha nova actividade económica ou empresarial, así como a aqueles outros que consistan nunha ampliación das instalacións sempre e cando implique creación de emprego. Terán a condición de suxeitos pasivos deste imposto as persoas físicas ou xurídicas e as entidade a que se refire o artigo 33 da Lei xeral tributaria, sempre que realicen en territorio nacional calquera das actividade que orixinas o feito impoñible. A cota tributaria deste imposto será a resultante de aplicar as tarifas do imposto, aprobadas polo Real decreto lexislativo 1175/1990, do 28 de setembro, e modificables polas sucesivas leis de orzamentos xerais do Estado, e coeficiente e o índice acordados por este Concello na presente ordenanza fiscal, de acordo cos artigos 88 e 89 da Lei 39/1988, do 28 de decembro, e o artigo 2 do Real decreto lei 4/1990, do 28 de setembro, polo que se modifica o 89 da Lei 39/1988. Ao abeiro do artigo 88 da Lei 39/1988, neste termo municipal as cotas mínimas establecidas nas tarifas do imposto serán determinadas mediante a aplicación sobre estas dun coeficiente único para todas as actividade exercidas neste termo municipal de 1. En virtude das modificacións substanciais que no réxime legal do imposto sobre actividades económicas introduce a Lei 22/1993, do 29 de decembro, segundo as cales a diferencia do valor do índice atribuído a unha categoría de rúas respecto da inferior e da superior non poderá ser menor de 0,10 a escala de índices a aplicar segundo a rúa é o seguinte: Na categoría da rúa: Estrada C-550 o índice aplicable é de 1,10; no resto 1. O período impositivo coincide co ano natural, excepto cando se trate de declaracións de alta, e nese caso abarcará desde a data de comezo da actividade ata o final do ano natural. O dereito de percepción do imposto será desde o primeiro día do período impositivo e as cotas serán irredutibles, agás cando, nos casos de declaración de alta, o día de comezo da actividade non coincida co ano natural, no que neste suposto as cotas se calcularán proporcionalmente ao número de trimestres naturais que restan para finalizar o ano, incluído o do comezo do exercicio da actividade. Tratándose de espectáculos, cando as cotas están establecidas por actuación illadas, o dereito de percepción prodúcese pola realización de cada unha delas, debéndose presentar as correspondentes declaración na forma que se estableza regulamentariamente. Polo que respecta á xestión deste imposto estarase ao disposto no establecido nos artigos 91 e 92.1 e 92.2 (e demais disposicións que a modifiquen ou desenvolvan) e o Real decreto 1172/1991, do 26 de xullo, sen prexuízo do exercicio de delegación competencias por parte desta corporación regulado no artigo 7 da Lei 39/1988. A presente ordenanza será publicada integramente no Boletín Oficial da Provincia e comenzará a aplicarse unha vez que transcorra o prazo previsto nos artigos 49 e 65.2 da Lei 7/1985, do 2 de abril, e manterase en vigor mentres non se acorde a súa derrogación ou modificación expresa. Contra esta aprobación definitiva, pódese interpoñer o recurso contencioso-administrativo, segundo o disposto na lexislación vixente. Dodro, 23 de xaneiro de 2018 O alcalde Valentín Alfonsín Somoza